Diari Oficial de la Generalitat Valenciana


Sumari del DOGV 6035, del 15-06-2009 (2009/6878)

ORDE de 3 de juny de 2009, de la Conselleria d'Educació, per la qual s'aprova la modificació de fitxers amb dades de caràcter personal gestionats per la Conselleria.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/06/03/(1)/dof/vci/html**

### Dades del document

Número de DOGV
:   6035

Data del DOGV
:   15-06-2009

Secció del DOGV
:   I. DISPOSICIONS GENERALS

Número del document
:   2009/6878


Data del document
:   03-06-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * dades personals
    * legislació
    * administració regional
    * base de dades

ORDE de 3 de juny de 2009, de la Conselleria d'Educació, per la qual s'aprova la modificació de fitxers amb dades de caràcter personal gestionats per la Conselleria. [2009/6878]  
PREÀMBUL  
La modificació indicada correspon al fitxer Gestió Administrativa, publicat en l'Orde de 25 d'agost de 2008, de la Conselleria d'Educació, per la qual s'inscriuen i suprimixen fitxers de dades de caràcter personal gestionats per la Conselleria d'Educació (DOCV núm. 5844 de 8 de setembre de 2008); es modifica l'estructura del fitxer tal com es detalla en l'annex únic de la present orde.  
La Llei Orgànica 15/1999, de 13 de desembre, de Protecció de Dades de Caràcter Personal (BOE núm. 298, de 14 de desembre), establix un conjunt de mesures per a garantir i protegir el dret fonamental a l'honor, a la intimitat personal i familiar i a la pròpia imatge, previst per la Constitució Espanyola en l'article 18, aplicable tant als fitxers informatitzats com als manuals estructurats que continguen dades de caràcter personal.  
És responsabilitat de les administracions públiques tot el que es referix a la creació, supressió o modificació de fitxers de dades de caràcter personal que usen en exercici de les seues funcions.  
L'article 20 de la Llei Orgànica 15/1999, de 13 de desembre, establix que la creació, modificació o supressió dels fitxers de les administracions públiques només podrà fer-se per mitjà de disposició general publicada en el Boletín Oficial del Estado o en el diari oficial corresponent.  
Així mateix, els articles 53, 54 i 55 del Reial Decret 1720/2007, de 21 de desembre, establixen la forma i el contingut de la disposició o l'acord de creació, modificació o supressió de fitxers, així com la manera com s'han de notificar els fitxers al Registre General de Protecció de Dades i com s'hi han d'inscriure.  
Per la seua banda, el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de la Generalitat Valenciana (DOGV núm. 3291, de 22 de juliol), determina, en els articles 10 i següents, el procediment d'inscripció en este últim dels fitxers informatitzats de dades personals creats o gestionats pels distints òrgans o entitats de la Generalitat, així com la potestat per a aprovar la disposició de caràcter general creadora dels fitxers automatitzats, l'exercici de la qual recau en la conselleria competent per raó de la matèria.  
L'article 55.3 del Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal, establix que, quan l'obligació de notificar afecte fitxers subjectes a la competència de l'autoritat de control d'una comunitat autònoma que haja creat el seu propi registre de fitxers, la notificació es farà a l'autoritat autonòmica competent, que traslladarà la inscripció al Registre General de Protecció de Dades. El Registre General de Protecció de Dades podrà sol·licitar de les autoritats de control de les comunitats autònomes el trasllat a què es referix el paràgraf anterior, i, si no és possible, inclourà d'ofici el fitxer en el Registre.  
Amb anterioritat, l'Orde de 25 d'agost de 2008, de la Conselleria d'Educació, va aprovar la inscripció i supressió dels fitxers de dades de caràcter personal gestionats per la Conselleria d'Educació (DOCV núm. 5844, de 8 de setembre de 2008).  
Per tot el que s'ha exposat, i en virtut de les facultats que em conferix l'article 28.e) de la Llei 5/1983, de 30 de desembre, del Consell, d'acord amb el dictamen emés pel Consell Jurídic Consultiu de la Comunitat Valenciana, i vista la proposta de la directora general d'Innovació Tecnològica Educativa de data 3 de juny de 2009 i de conformitat amb esta,  
ORDENE  
Article 1. Objecte  
La present orde té com a objecte la modificació de l'estructura del fitxer Gestió Administrativa, publicat en l'Orde de 25 d'agost de 2008, de la Conselleria d'Educació, per la qual s'inscriuen i suprimixen fitxers de dades de caràcter personal gestionats per la Conselleria d'Educació, modificant l'estructura del fitxer afegint nous tipus de dades, tal com es detalla en l'annex únic de la present orde. La dita modificació està inclosa en l'àmbit d'aplicació de la Llei Orgànica 15/1999, de 13 de desembre, de Protecció de Dades de Caràcter Personal.  
Article 2. Modificació de fitxers  
Es modifica el fitxer registrat en el Registre General de l'Agència de Protecció de Dades reproduït en l'annex únic de la present orde.  
Article 3. Responsables dels fitxers  
El titular de l'òrgan administratiu responsable del corresponent fitxer adoptarà les mesures d'índole tècnica i organitzativa que siguen necessàries, assegurant, en tot cas, la confidencialitat, seguretat i integritat de les dades, així com les mesures encaminades a fer efectives les garanties, les obligacions i els drets que reconeixen la Llei Orgànica 15/1999, de 13 de desembre, de Protecció de Dades de Caràcter Personal i el Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal.  
Article 4. Comunicacions de dades  
Les dades de caràcter personal només podran ser comunicades a un tercer per a complir els fins directament relacionats amb les funcions legítimes del cedent i del cessionari amb el consentiment previ de l'interessat. No serà necessari el dit consentiment en els supòsits recollits en els articles 11.2 i 21.1 de la Llei Orgànica 15/1999.  
Els responsables dels fitxers, en relació amb la cessió que s'autoritze, advertiran als cessionaris que hauran de destinar-los a les finalitats per a les quals se cedixen, d'acord amb el que preveu l'article 11.5 en relació amb l'article 4.2 de la mencionada llei orgànica i concordants del Reglament de desplegament.  
Article 5. Accés a les dades per compte de tercers  
Quan s'encarregue el tractament de dades a un tercer alié a la Conselleria, en el corresponent contracte es farà constar expressament que l'encarregat del tractament únicament tractarà les dades d'acord amb les instruccions de la Conselleria, que no les aplicarà o utilitzarà amb un fi diferent del que figure en el dit contracte i que no les comunicarà, ni tan sols per a conservar-les, a altres persones. Així mateix, en el contracte s'estipularan les mesures de seguretat que l'encarregat del tractament està obligat a implementar.  
Article 6. Drets d'accés, rectificació i cancel·lació  
Les persones afectades pels fitxers mencionats podran exercir el seu dret d'accés, rectificació i cancel·lació de dades, quan siga procedent, davant del responsable del fitxer.  
DISPOSICIÓ ADDICIONAL ÚNICA  
La modificació del fitxer mencionat en esta orde serà notificada al Registre de Fitxers Informatitzats de l'administració de la Generalitat, de conformitat amb els articles 10 a 13 del Decret 96/1998, de 6 de juliol, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat, i serà inscrit en el Registre General de Protecció de Dades, de l'Agència Espanyola de Protecció de Dades, en compliment del que disposa l'article 39.2 de la Llei Orgànica 15/1999, de 13 de desembre, de Protecció de Dades de Caràcter Personal. El procediment s'efectuarà de conformitat amb l'article 55.3 del Reial Decret 1720/2007, de 21 de desembre.  
DISPOSICIÓ FINAL ÚNICA  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
València, 3 de juny de 2009  
El conseller d'Educació,  
ALEJANDRO FONT DE MORA TURÓN  
ANNEX ÚNIC  
Fitxer registrat en el Registre General de l'Agència   
de Protecció de Dades que es modifica  
Denominació del fitxer: GESTIÓ ADMINISTRATIVA  
Codi d'inscripció en el Registre General de Protecció de Dades: 6205851617.  
Nom de l'òrgan responsable del fitxer: Generalitat, Conselleria d'Educació, Subsecretaria.  
S'indiquen els tipus de dades a afegir en l'estructura del fitxer, motiu pel qual es modifica el fitxer:  
- Identificatius (NIF/DNI, Núm. SS/Mutualitat, Província, Firma/Empremta, Imatge/veu)  
- Detalls del registre personal (NRP).


Còpia Permalink ELI